
1. Reconstrucţia post Kosovo

Reuniunea de la Köln a dus la configurarea unui sistem de reconstrucţie post Kosovo. Conform observatorilor politic, în ultimul timp, s-au conturat mai multe elemente ale reconstrucţiei:

· Agenţia de reconstrucţie a UE care s-ar putea dubla, din punct de vedere politic cu înfiinţarea fie a unei conferinţe permanente a agenţiilor de reconstrucţie ale statelor implicate în reconstrucţia Kosovo, fie cu crearea unei instituţii supranaţionale.

· Statele implicate în actualul proces de menţinere a păcii care ar putea tinde să îndrepte investiţiile spre propriile companii naţionale. 

· Un alt sector al reconstrucţiei îl constituie organizaţiile non guvernamentale implicate în prezent în reconstrucţie şi în programele multinaţionale de reconstrucţie. 

Analistul politic Ivan Savic expert al Grupului de Analiză al Universităţii din Toronto, a observat că s-a conturat deja o concurenţă acerbă pentru fondurile şi programele de reconstrucţie între aceste paliere ale reconstrucţiei zonei.

Studierea acestui sistem, ca şi depistarea elementelor şi dinamicii lor devine foarte necesară pentru elaborarea managementului politic intern şi internaţional al perioadei de reconstrucţie de către fiecare ţară în parte.

Pe lângă palierul economic, alţi factori foarte importanţi ai acestui proces îi constituie pe lângă forţele de menţinere a păcii (KFOR): 

· UCK; 

· evoluţia situaţiei economice şi politice din Serbia; situaţia preşedintelui Slobodan Miloşevici;

· revenirea refugiaţilor şi transferurile de populaţie – care vor activa tensiunile interetnice;

· situaţia din Muntenegru şi în mod special situaţia din Voivodina; 

· situaţia din ţările vecine zonei, în special Albania şi FYROM unde se menţin numeroase surse de instabilitate.

Toate acestea fac ca procesul de pace să fie un proces pe termen lung, unii analişti politici lansând chiar termenul de 20-30 de ani şi să pară pentru mulţi un proces extrem de tensionat şi confuz şi de aceea foarte dificil.

De aceea este interesant de analizat fiecare element al acestui complex proces de pace pentru a putea desprinde specificul şi tendinţele fiecăruia în parte, precum şi caracteristicile procesului de ansamblu.

Potrivit analistului francez, André Fontaine, autorul comentariului “Noua perioadă postbelică, acordul de pace include un şir de clauze, a căror aplicabilitate pare foarte dificilă. Ce poate semnifica, de pildă, se întreabă analistul francez, menţinerea suveranităţii sârbe asupra provinciei Kosovo, în condiţiile în care nu există un singur albanez kosovar care să accepte această suveranitate şi în care provincia trebuie plasată sub o administraţie provizorie internaţională? Cum să fie dezarmată UCK, care nici nu vrea să audă acest lucru? Publicaţia americană “Foreign Affairs” dezvăluia că în sânul organizaţiei albaneze coexistă două curente: unul fascist şi altul satanist. Iar audienţa sa, în rândurile tineretului, depăşeşte cu mult pe cea a lui Ibrahim Rugova, care a pierdut controlul asupra propriului partid şi a devenit simbolul unei “moderaţii demodate”, mai degrabă decât un lider adevărat.

NATO, continuă analistul, a ucis mii de sârbi. Va declanşa KFOR operaţii militare împotriva adversarilor lor cei mai înverşunaţi? Un alt mister: cine va fi de partea iugoslavă garantul acordului şi interlocutorul aliaţilor? Miloşevici, care, aidoma lui Saddam Hussein după războiul din Golf, se prezintă în faţa poporului său ca învingător? E dificil, totuşi, să negociezi cu cel considerat drept criminal de război, iar Tony Blair a exclus cu desăvârşire acest lucru.

Problema Balcanilor a fost zilele acestea în atenţia forumului Crans Montana desfăşurat între 24-27 iunie în Elveţia. Principalele concluzii ale forumului care şi-a încheiat lucrările duminică, la Berna au subliniat faptul că: 

· Calea spre o pace autentică şi stabilitatea în Balcani se anunţă a fi de lungă durată şi extrem de dificilă. 

· Comunitatea internaţională trebuie să tragă concluziile necesare în urma evenimentelor din Kosovo şi a ceea ce s-a întâmplat apoi în Iugoslavia, urmările fiind resimţite mult timp de acum înainte asupra ţărilor şi popoarelor din această regiune.

2. UCK – un partener dificil

“Adevăratul câştigător al războiului din Balcani este Armata de Eliberare din Kosovo. UCK a câştigat războiul şi, în plus, însăşi Kosovo” – observa analistul american Richard Cohen.

Mulţi observatori politici au avertizat că deşi unii lideri UCK acceptă să fie rezonabili şi răbdători, va exista un nucleu de disidenţi care, prin teroare, îşi vor face ascultate vocile. Pe scurt, Kosovo ar putea fi pentru NATO ceea ce Palestina a fost pentru britanici – un loc unde să vrea să iasă cât mai repede. Coşmarul pentru Europa – mai ales pentru Rusia – îl constituie provinciile care se pot scinda. De aceea, toţi insistă ca provincia Kosovo să rămână în cadrul Iugoslaviei. A declara altceva ar însemna să produci o dilemă pe plan diplomatic, chiar o criză. Dar UCK are se pare o agendă diferită – ea doreşte independenţa.

Şeful Armatei de Eliberare din Kosovo (UCK) şi “prim-ministru” al “guvernului provizoriu” al provinciei sârbe, Hashim Thaci, a pretins, la Priştina, un rol fundamental în noua etapă ce se deschide după retragerea forţelor iugoslave. După mai multe luni de exil şi la câteva ore de la semnarea acordului privind demilitarizarea gherilei, Thaci s-a prezentat în faţa presei, la Priştina, alături de trimisul special al Washingtonului, purtătorul de cuvânt al Departamentului de Stat, James Rubin.

Cei doi au oferit o interpretare liberă a rezoluţiei Consiliului de Securitate al ONU cu privire la Kosovo, din 10 iunie, şi a angajamentului pe care Thaci l-a asumat, cu câteva ore mai devreme, în faţa comandantului Forţei Multinaţionale de pace din Kosovo (KFOR), locotenent-general Michael Jackson. Declaraţiile lui Hashim Thaci şi James Rubin cu privire la acordul dintre UCK şi KFOR asupra viitorului rol al rebelilor albanezi nu se potrivesc prea mult cu cele exprimate cu câteva ore înainte de Michael Jackson şi de şeful misiunii Naţiunilor Unite pentru Administraţia Interimară a Kosovo (UNMIK), Sergio Vieria de Mello.

Dl. Hashim Thaci a subliniat că UCK intenţionează să se transforme într-o forţă de securitate comparabilă cu garda naţională din SUA, un corp de rezervişti care să fie disponibil în cazuri de urgenţă.

Dl. Vieira de Mello a declarat însă că nu are de gând să lase nici măcar pistoale în mâinile persoanelor particulare, odată instituit corpul de poliţie. Rebelii sunt, de asemenea, obligaţi să desfiinţeze posturile de control de pe şosele şi să renunţe la portul uniformelor şi insignelor, potrivit acordului.

La conferinţa de presă comună dl. Hashim Thaci a subliniat că UCK “continuă să lupte pentru ceea ce a luptat dintotdeauna, un Kosovo liber şi democratic”. James Rubin a ţinut însă să reamintească că acordurile din Franţa, din luna martie, şi rezoluţia ONU preconizează rămânerea Kosovo în interiorul R F Iugoslavia. “Aceasta este politica SUA, iar domnul Thaci ştie acest lucru”, a spus el. Totuşi “nu ne aflăm aici pentru a spulbera visele nimănui.”, a adăugat domnul Rubin.

Demn de menţionat este faptul că dl Thaci a avut o convorbire telefonică cu preşedintele SUA, Bill Clinton, în care a exprimat îngrijorarea UCK pentru “reîntoarcerea persoanelor refugiate şi securitatea lor şi faţă de organizarea de alegeri anticipate cât mai curând posibil”.

Americanii, au declarat la rândul lor, că UCK are un rol de jucat în administraţia interimară, mai ales în poliţie, subliniind, în acelaşi timp, “deosebita importanţă” pe care o are selecţionarea celor ce vor face parte din acest corp, pentru a descoperi eventualele crime de război. Dl. Vieira de Mello a precizat, că se va face o cercetare minuţioasă a tuturor candidaţilor ce doresc să se încorporeze în noua poliţie civilă pe care o va crea ONU remarcând că nu “vor fi tolerate loialităţi politice dincolo de acest corp”. Vieira de Mello a mai subliniat că “acum este necesar ca poliţia noastră să preia atribuţiile comisariatelor ocupate de efectivele UCK”, ce vor trebui eliberate în decurs de şapte zile, potrivit acordului semnat de domnul Thaci.

În cursa pentru putere angajată în Kosovo se află şi Ibrahim Rugova, preşedintele albanezilor din Kosovo, retras în ultimul timp în străinătate. Între Rugova şi tânărul sau rival Hashim Thaci raporturile nu sunt dintre cele mai bune. Ibrahim Rugova a fost susţinut mult timp de Occident, în timp ce tânărul Thaci este susţinut de americani. În timpul tratativelor de pace de la Rambouillet, dl. Thaci s-a impus ca şeful delegaţiei albaneze din Kosovo. 

Supranumit “şarpele”, Thaci şi-a asigurat apoi autoritatea în fruntea unui “guvern privizoriu”, având totuşi, grijă să-i ofere un loc formaţiunii politice LDK, a lui Rugova, loc ce a rămas vacant până în prezent. “Noi suntem mereu gata să conlucrăm cu el” (cu Ibrahim Rugova), dar ar trebui ca el să ajute procesul de democratizare, nu monopolizarea vieţii politice în Kosovo”, declara Hashim Thaci într-o convorbire publicată recent de săptămânalul francez L’Express. “Rugova ar trebui să respecte şi războiul etnicilor albanezi din Kosovo. Până în prezent, el s-a distanţat în permanenţă de războiul dus de UCK”, a adăugat tânărul lider al acestei formaţiuni. Presa americană a publicat în ultimul timp mărturii despre activitatea dură, extrem de controversată a lui Thaci, acuzat că şi-ar fi lichidat proprii oameni, posibili rivali. 

Noile incidente sângeroase din Kosovo dovedesc că UCK este un partener dificil, imprevizibil pentru KFOR în procesul de normalizaer a situatiei din Kosovo.

 3. Serbia în faţa unor decizii politice

În urma vizitei efectuate în aceastăsăptămână în provincia Kosovo a reprezentanţilor ţărilor occidentale implicate în criza iugoslavă, ministrul francez de externe Hubert Vedrine declara: “Poporul sârb are un loc în viitorul Europei şi el trebuie să înţeleagă acest lucru”. 

Ministrul de externe german, Joschka Fischer, a menţionat că scopul europenilor nu se limitează la “un Kosovo democratic, ci are în vedere şi o Iugoslavie democratică”.

Soarta Serbiei pare să fie condiţionată de situaţia preşedintelui Slobodan Miloşevici. 

Purtătorul de cuvânt al Departamentului de Stat al SUA, James Rubin, a anunţat în 25 iunie, că SUA sunt gata să plătească recompense de până la 5 milioane de dolari pentru informaţii ce pot contribui la arestarea criminalilor de război, în fruntea listei figurând preşedintele Iugoslaviei.

Un raport al Agenţiei de informaţii americane CIA dat publicităţii în această săptămână, îl declară pe preşedintele iugoslav din ce în ce mai imprevizibil, mai ales din cauza problemelor psihice şi de sănătate.

Tribunalul Penal Internaţional a cerut de asemenea tot în această săptămână, tuturor instituţiilor financiare internaţionale care gestionează sau păstrează fondurile pe care preşedintele Slobodan Milosevici le-ar putea avea în Elveţia, să anunţe poliţia elveţiană.

În acelaşi timp premierul iugoslav Momir Bulatovici, a declarat joi, 27 iunie a.c., la Belgrad, în Parlament, că ţara sa doreşte să fie readmisă în ONU şi în alte organizaţii internaţionale şi instituţii financiare şi intenţionează să-şi normalizeze relaţiile cu ţările membre NATO. Tot joi, parlamentul iugoslav a votat încetarea stării de război, măsură ce a intrat în vigoare sâmbătă 26 iunie 1999.

Guvernul iugoslav este confruntat cu manifestări de opoziţie pe plan politic şi religios. Mai multe partide din opoziţie şi Biserica Ortodoxă sârbă au cerut demisia lui Slobodan Miloşevici şi s-a anunţat organizarea unor demonstraţii de protest.

Principala nemulţumire o constituie acum atitudinea guvernului faţă de problemele sârbilor din Kosovo care se consideră părăsiţi, abandonaţi, precum şi acuzatia că Miloşevici a cedat Kosovo.

Aflat în vizită în Slovenia, preşedintele american Biil Clinton, a afirmat că “Azi independenţa este cartea pe care mizează politica SUA faţă de Balcani, deja bine consolidată în Slovenia şi Croaţia, această independenţă va trebui să fie restructurată şi sprijinită în Bosnia, FYROM şi în fine extinsă la Kosovo şi Muntenegru. Serbia va trebui să renunţe la mitul puterii regionale şi să se consoleze cu revenirea la dimensiunea monoetnică din perioada anterioară războaielor de cucerire balcanice din 1912-1913. Aceasta va fi esenţa politică a noului plan post-iugoslav pe care preşedintele american, inspirându-se din Congresul de la Berlin, din 1878, îl va impune la viitorul congres de la Sarajevo, probabil în luna iulie 1999. 

Într-un studiu recent sociologul belgrădean Sreciko Mihailovici, de la Institutul de Filozofie şi Teorie Socială din Belgrad sublinia caracterul suspect al păcii greu construite în urma “expediţiei punitive” a occidentului. El consideră că ceea ce va urma după război va fi şi mai dificil decât războiul însuşi. Abordând consecinţele grave din punct de vedere socio-antropologic legate de pierderea provinciei Kosovo – el a asemuit-o cu amputarea unei tumori maligne care a pus în pericol întregul organism. Dar, odată cu această amputare, “problema Kosovo nu a fost extirpată din capetele noastre. Ea va continua să supravieţuiască ca o problemă ideologică valoroasă”, scrie el. 

În acelaşi studiu se menţionează că destrămarea RSF Iugoslavia a distrus identitatea de stat, iar această destrămare continuă şi sentimentul pierderii este tot mai puternic. Consecinţele acestui proces sunt deosebit de grave alimentând tensiuni la nivelul individual şi social. 

“Christian Science Monitor” scria de curând că în majoritatea republicilor din fosta Iugoslavie viaţa este mai grea decât înainte, iar ideea unităţii, armoniei multietnice a fost înlocuită de suspiciuni, de ură, de narcisismul micilor diferenţe”.

Cunoscutul scriitor Elie Wiesel, laureat al premiului Nobel pentru literatura îl avertizase cu mult timp înainte pe preşedintele american în legătură cu “riscurile unei vărsări de sânge în Kosovo, cu victime în rândul sârbilor, în momentul revenirii etnicilor albanezi în Kosovo. Consecinţele durerii şi urii acumulate au devenit deja realitate şi aşa cum avertiza scriitorul, reluarea vieţii normale “va fi un proces foarte, foarte dificil”.

Referitor la tensiunile dintre comunităţile sărbă şi albaneză, se menţionează caracterul profund pus în evidenţă de anchetele sociologice realizate în 1996 în Iugoslavia. Şi unii şi alţii afirmau că viaţa împreună este imposibilă, despre ei înşişi gândeau numai de bine, în timp ce despre cealaltă parte, tot ce este mai rău.

Sociologul belgrădean Sreciko Mihailovici afirma că, convieţuirea este totuşi posibilă, dar nu în condiţiile sărăciei, iar Serbia neajutată se poate transforma “într-o gaură neagră care va înghiţi tot ce este în jurul ei”.

“Scenariile negre privind viitorul Europei de sud-est sunt foarte posibile”, a declarat pe 24 iunie, şi premierul bulgar Ivan Kosto, într-un discurs în faţa parlamentului. El a evocat şi pericolul destabilizării (FYROM şi Albaniei), pericolul afganistanizării Iugoslaviei, ca şi a provinciei Kosovo nedemocratică şi lipsită de securitate.

Referitor la schimbările posibile pe plan politic în Serbia, pe termen scurt par a nu se produce prea repede schimbări, întrucât nici opoziţia nici societatea civilă sărbă nu se pot reface prea repede după război. 

O consecinţă esenţială a războiului, consideră sociologul iugoslav Sreciko Mihailovici, este schimbarea atitudinii poporului sărb faţă de Europa, faţă de tradiţiile şi valorile europene, ceea ce ar putea îngreuna procesul democratizării Iugoslaviei.

La fel de inoportună este considerată şi cererea explicită din partea SUA şi a ţărilor occidentale de schimbare a puterii pe cale extraparlamentară, în Serbia. Majoritatea observatorilor politici optează în prezent pentru procedura democratică considerându-se că schimbarea se poate produce numai prin alegeri. 

Aceste elemente pun în evidenţă caracterul contradictoriu al unor decizii politice, dificultatea instaurării administraţiei civile capabile să permită coexistenţa paşnică a celor două comunităţi etnice din provincia Kosovo, cât şi a realizării unei iugoslavii democratice.

4. Muntenegru şi Voivodina elemente importante ale crizei iugoslave

Muntenegru – republica din componenţa RF Iugoslavia, constituie şi ea un element important în ecuaţia post Kosovo. Pe termen scurt, consideră analistul Ivan Savic, regimul Djukanovici, va rămâne în federaţie. Pe termen lung, tendinţele separatiste vor fi răsplătite de programe economice internaţionale şi chiar de integrarea în UE a acestei republici prooccidentale.

Pe 24 iunie 1999, ministrul de externe britanic, Robin Cook, afirma că NATO supraveghează îndeaproape situaţia din Muntenegru, într-o perioadă în care observatorii politici cred în mărirea dependenţei acestei republici de guvernul de la Belgrad. Preşedintele muntenegrean Milo Djukanovici s-a declarat recent în favoarea organizării unui referendum pentru independenţă în cazul în care preşedintele Slobodan Miloşeviciva rămâne la putere. Ministrul britanic a averizat că nu este exclus ca preşedintele iugoslav să iniţieze încă o campanie naţionalistă în această republică.

Provincia Voivodina este şi ea compusă dintr-un mozaic de minorităţi naţionale: unguri, români, croaţi, rutheni, ucrineni, slovaci alături de sârbii în continuă creştere, în urma stabilirii refugiaţilor din Kosovo.

Dacă pe termen scurt tendinţele iredentiste nu par realizabile, se vor accentua însă acţiunile de obţinere a unei autonomii locale pronunţate.

Prin Constituţia din 1974, Voivodina devenise, la fel ca şi Kosovo, o provincie autonomă în cadrul Serbiei. În 1989, Belgradul i-a redus puternic autonomia. Revendicările separatiste ale Voivodinei, bogata provincie din nordul Serbiei, sunt dominant economice. Liderul coaliţiei Voivodina (în opoziţie), Dragan Vaselinov afirma că “dacă noi continuăm să cultivăm grâu pentru ca Belgradul să-l revândă, merităm să-i fim sclavi”.

Un rol deosebit în aceste acţiuni are şi atitudinea Ungariei care se preocupă din ce în ce mai mult de minoritatea maghiară din Voivodina, cu evident sprijin politic internaţional. La Budapesta, generalul Wesley Clark a afirmat că “în conformitate cu noua doctrină a Alianţei principiile stipulate prin Tratatul de la Versailles sunt în prezent depăşite”. El a mai menţionat că acum, la sfărşitul secolului XX-lea au apărut noi probleme internaţionale, legate de evenimente care se desfăşoară într-o singură ţară, dar cu urmări ce ameninţă stabilitatea întregii regiuni. Suveranitatea acestor state care-şi pun în pericol proprii cetăţeni ar fi de domeniul trecutului. Se decide astfel perspectiva posibilităţii oricăror intervenţii, în orice altă provincie cu astfel de probleme. Premierul ungar Viktor Orban afirmase explicit că ”Voivodina şi minoritatea sa maghiară sunt în căutarea autonomiei” şi a solicitat protecţia acestei minorităţi în mod oficial.

5. Elemente ale strategiei de securitate naţională a României în mesajul preşedintelui Emil Constantinescu

Preşedintele Emil Constantinescu a prezentat Camerelor, reunite în şedinţă comună, un document de cea mai mare însemnătate prin care se defineşte conceptul de strategie naţională a României, pe termen scurt şi mediu, până în anul 2005, se evidenţiază obiectivele strategice ale ţări şi mijloacele de atingere a acestora.

În primul rând, conceptul prezentat are câteva elemente de noutate, preşedintele afirmând că, de data aceasta, strategia de securitate a ţării porneşte de la cetăţean şi nu de la stat, privit ca entitate în sine deasupra fiecăruia şi a tuturor. Trebuie precizat, totuşi, şi faptul că statul este considerat ca având acelaşi rol, respectiv de concept cheie, bază şi finalitate a strategiei de apărare. Ceea ce nu explică documentul, dată fiind cvasigeneralitatea sa, este raportul dintre stat şi cetăţean în noua viziune, raport oarecum subînţeles ca fiind cel considerat îndeobşte fondator al teoriei clasice a democraţiei. Cu toate acestea, la momentul prezent şi, în special, în România, este nevoie de o definire mai clară şi concretă, în mecanismele sale, a acestui raport şi abia apoi se va putea înţelege în ce fel strategia naţională se fondează acum mai mult pe elementul cetăţean decât stat. 

În al doilea rând, raportul prezentat vede strategia de securitate ca fiind alcătuită dintr-o serie de elemente a căror ordine de importanţă este considerată ca diferită faţă de documentele anterioare. Astfel, aspectele militare nu mai primează în faţă celor economic şi diplomatic. Într-adevăr, fără a contesta importanţa enormă a puterii militare a unei ţări şi, în special, a capacitătii operative a instituţiilor sale de luptă, dintre care armata este fundamentală, documentul stăruie asupra altor pârghii strategice majore care influenţează poziţia unui stat în actuala lume cu tendinţe de globalizare.

Pe de altă parte, un alt element de noutate îl constituie acordarea locului cuvenit, ca mărime şi periculozitate, unor ameninţări ce caracterizează situaţia internaţională, este vorba de extinderea fenomenelor înglobate de conceptul de crimă organizată şi de înrăutăţirea condiţiilor de mediu.

În ceea ce priveşte obiectivele strategiei de apărare naţională, documentul prezintă, în esenţă, o serie de principii generale, care vizează următoarele aspecte:

· Garantarea drepturilor şi liberţătilor fundamentale ale cetăţenilor;

· Apărarea statului naţional unitar şi independent;

· Consolidarea oridinii de drept şi a instituţiilor democratice;

· Ameliorarea nivelului de trai al populaţiei;

· Promovarea intereselor României în lume.

Mijloacele de atingere a acestor obiective sunt complexe, împletind strategii de tip:

- Politic;

· Juridic;

· Diplomatic;

· Economic;

· Social;

· Militar;

· De relaţii publice;

· De cooperare cu statele şi organizaţiile politice, economice şi de securitate pe plan internaţional.

Principala ameninţare la adresa României o reprezintă conflictele locale din vecinătatea sa, sau din spaţiu său strategic, spaţiu care, din nou, nu este definit concret, dar, probabil, se întinde în toate zonele locuite de români, cât şi conflictele cu caracter global. România răspunde acestei ameninţări la adresa securităţii sale naţionale prin continuarea politicii ferme de integrare în structurile europene şi euro-atlantice.

Acţiunile ţării se vor canaliza pe cinci sectoare importante:

- politică externă;

· economico-financiar;

· siguranţă naţională;

· ordine publică;

· apărare naţională.

Participarea României la realizarea identităţii europene de securitate şi apărare, preluarea preşedinţiei OSCE, cu sprijinul SUA, valorificarea potenţialului de ţară al României în Europa de Sud-Est, ca şi cadrul relaţiilor bilaterle şi trilaterale creat în ultimii doi ani sunt tot atâtea elemente strategice ale opţiunii sale de generator de securitate în zonă.

Relativ la structurile bilaterale şi trilaterale, presa a consemnat opinii critice care susţineau că acestea nu sunt suficient de importante sau operative, nu oferă încă un cadru adecvat pentru asigurarea securităţii economice, politice şi militare. S-au făcut, totuşi, paşi importanţi în înfiinţarea instituţiilor transfrontaliere de combatere a crimei organizate.

Documentul nu stăruie suficient asupra aspectelor de securitate legate de domeniul legislativ, asupra importanţei legilor corespunzătoare pentru asigurarea stabilităţii, rolului intern şi internaţional, cadrului de securitate şi economic al unei ţări confruntate pe planuri multiple cu ameninţări care se concentrează pe lipsa reglementărilor ferme în diferite domenii. Astfel, raportul SRI pe anul trecut atrage atenţia asupra pericolelor reale de natură economică, de spionaj economic şi subminare a economiei naţionale pe care lipsa legilor ferme sau neconcordanţă a acestora şi haosul reglementărilor, de multe ori contradictorii, le favorizază.

Alte ameninţări la adresa securităţii naţionale semnalate de presă provin din domeniul social, datorită degradării factorului forţă de muncă, atât din punct de vedere al calificării – dată fiind situaţia precară a învăţământului, cât şi a sănătăţii populaţiei şi condiţiilor de viaţă. Pe de altă parte, raportul nu are în vedere catastrofele naturale şi măsurile de reducere a riscurilor provocate de acestea, date fiind actualele condiţii de climă favorizatoare de cutremure şi inundaţii, ca şi poluarea, care creşte insidios, România fiind de multe ori în situaţia de a importa alimente alterate sau alte produse cu grad înalt de risc, sau aceea în care, sub diferite forme şi denumiri ajunge să adăpostească gunoaie radioactive aduse pe căi ilegale din alte ţări.

Este un merit incontestabil al factorilor de decizie că au adus un document de o asemenea importanţă în lumina dezbaterilor publice, astfel încât comentariile pe marginea lui să aducă în continuare elemente valoroase, completări şi îmbunătăţiri, ca şi serioase luări de poziţie vis-ŕ-vis de definirea strategiei de apărare, a direcţiilor pe care le va adopta România pe termen scurt, mediu şi lung.

6. UE – agenda viitoarei preşedinţii 

Finlanda a dat publicităţii, joi, 24 iunie 1999, principalele puncte ale agendei pentru următoarele şase luni, când va asigura conform principiului rotaţiei, preşedinţia semestrială a Uniunii Europene, de la 1 iulie 1999. 

În ce priveşte extinderea UE, Finlanda îşi propune iniţierea de convorbiri cu noi ţări candidate la aderare, precum şi realizarea unui acord cuprinzător cu ţările angajate deja în procesul de negocieri în vederea aderării: Cipru, Republica Cehă, Estonia, Ungaria, Polonia şi Slovenia. Preşedinţia finlandeză îşi propune de asemenea să pregătească terenul pentru organizarea unei conferinţe interguvernamentale privind reforma instituţională a UE, care să includă şi schimbarea modalităţii de votare şi reorganizarea Comisiei Europene. 

Referitor la Activitatea Globală Şi Autoritatea în cadrul UE, autorităţile finlandeze îşi propun dezvoltarea unei capacităţi de gestionare a crizelor, în conformitate cu deciziile luate în iunie a.c., la recentul summit european de la Köln. Se are în vedere, totodată, elaborarea şi dezvoltarea unei cooperări în domeniul apărării europene. Un alt obiect al viitoarei preşedinţii finlandeze a UE îl constituie normalizarea situaţiei din Kosovo, prin acordarea de ajutor financiar şi umanitar, în vederea creării condiţiilor pentru repatrierea refugiaţilor.

O atenţie deosebită va fi acordată cooperării cu Rusia şi sprijinirii candidaturii Chinei la Organizaţia Mondială a Comerţului (OMC).

La capitolul Deschidere Şi Eficienşa în UE se menţionează îmbunătăţirea sistemului de punere la dispoziţie a documentelor oficiale şi de desfăşurare a activităţii în cadrul Consiliului de Miniştri, precum şi elaborarea unei strategii pentru combaterea fraudei.

La punctul Stabilitate Economică, competitivitate Şi angajament, principalul obiectiv îl constituie susţinerea monedei unice europene în conformitate cu concluziile summit-ului de la Viena, precum şi iniţierea unui dialog permanent între cei 11 membri ai Uniunii Economice Monetare; dezvoltarea unei strategii în domeniile forţei de muncă şi fiscalităţii, al comerţului şi copyright-ului; promovarea unei deschideri graduale în domeniul competitivităţii; protecţia consumatorului.

În domeniul Social, principalul obiectiv îl constituie continuarea proiectelor vizând îmbunătăţirea condiţiilor de muncă.

În ceea ce priveşte dreptul la Libertate, Securitate Şi Justişie, UE îşi propune relansarea dezbaterilor privind standardele de acordare de azil pe teritoriul ţărilor membre ale UE, precum şi iniţierea unui nou program pentru prevenirea crimei organizate.

7. Reuniunea Iniţiativei Central Europene

Miniştrii de externe ai ţărilor membre ale Iniţiativei Central Europene au participat începând de joi, 24 iunie, la reuniunea ICE care a a avut loc la Karlovy-Vary.

Delegaţia României la această reuniune a fost condusă de dl. Mihai Răzvan Ungureanu, secretar de stat în MAE român.

Reuniunea ministerială a ICE de la Karlovy-Vary a analizat securitatea regiunii central-europene şi contribuţia Iniţiativei Central Europene la punerea în practică Pactului de Stabilitae pentru Europa de Sud-Est. Înaintea reuniunii, reprezentanţii statelor membre ale ICE au adoptat trei documente: documentul final al reuniunii, declaraţia politică privind provincia sârbă Kosovo şi documentul privind posibile contribuţii ale ICE la Pactul de Stabilitate pentru Europa de Sud-Est.

În comunicatul final al reuniunii se afirmă că:

· Miniştrii de externe sau reprezentanţii acestora din cele 16 state membre ale Iniţiativei Central Europene (ICE), au cerut comunităţii intenaţionale să se alăture eforturilor menite să asigure stabilitatea şi securitatea din regiunea balcanică.

· Nu numai ţările occidentale, ci şi organismele financiare internaţionale ar trebui să contribuie la reconstrucţia provinciei Kosovo şi la dezvoltarea infrastructurii din întreaga zonă.

· Participanţii la această manifestare au salutat în unanimitate desfăşurarea Forţei internaţionale de pace din Kosovo (KFOR), au condamnat uciderea în masă a unor civili din această provincie şi au îndemnat toate ţările implicate să coopereze pentru a-i deferi justiţiei pe cei responsabili pentru respectivele crime.

8. Rolul post-Kosovo al Consiliului Europei

Adunarea Parlamentară a Consiliului Europei (APCE) a lansat miercuri, 23 iunie, un apel organizaţiei paneuropene să joace un rol de prim plan în reconstrucţia unei societăţi distruse de criza din Kosovo.

“Suntem pe deplin convinşi că experienţa şi contribuţia Consiliului Europei sunt esenţiale penmtru crearea instituţiilor democratice în Kosovo”, a declarat parlamentarul socialist ungar Andras Barsony, în deschiderea unei dezbateri a APCE consacrate situaţiei din provincia sârbă.

Consiliul Europei are un rol activ de jucat în cadrul misiunii administrative provizorii a Naţiunilor Unite în Kosovo şi punerea în aplicare a Pactului de Stabilitate, se precizează în comunicatul dat publicităţii la sfârşitul lucrărilor. În plus, se afirmă în continuare, competenţele lui îl fac partener valabil pentru urmărirea procesului de respectare a drepturilor omului şi pentru a ajuta formarea unui sistem juridic competent.

De asemenea, Consiliul Europei urmează să-şi adopte propriul Program de Stabilitate, inclusiv deschiderea unor birouri la Priştina şi/sau Belgrad.

Consiliul ar putea contribui la, eforturile întreprinse de Înaltul Comisariat ONU pentru Refugiaţi (HCR) şi de alte organizaţii care se ocupă de soarta refugiaţilor care merită susţinerea şi sprijinul financiar al comunităţii internaţionale.

APCE a subliniat, totodată, necesitatea unor reforme democratice veritabile în Republica Federală Iugoslavia pentru garantarea stabilităţii în regiune, situaţie care, în opinia acesteia, nu se va întâmpla decât după o înlăturare a regimului preşedintelui Slobodan Miloşevici.

Menţionăm că Adunarea Parlamentară a “Celor 41” l-a ales, miercuri, 23 iunie, la Strasbourg cu 138 de voturi pe parlamentarul austriac Walter Schwimmer (creştin-democrat) în funcţia de secretar general al Consiliului Europei.

Deputat în Consiliul Naţional şi al Republicii Austria din 1971, vicepreşedinte al Grupului parlamentar al Partidului Popular Austriac (OeVP) între 1986-1994, vicepreşedinte al Comisiei pentru afaceri sociale înte 1978-1989, Walter Schwimmer s-a născut în 1942, la Viena.

9. Franţa - Reuniune a Comitetului Kosovo

Preşedintele Franţei, Jacques Chirac, a insistat joi, 24 iunie, la Paris, asupra necesităţii de a li se oferi ţărilor balcanice o perspectivă pe termen lung de integrare în Uniunea Europeană (UE), în scopul promovării reconstrucţiei democratice în regiune.

Preşedintele Jacques Chirac a avut joi, o întrevedere cu membrii Comitetului Kosovo şi cu un grup de intelectuali, printre care scriitorul albanez Ismail Kadare, pentru a analiza situaţia din provincia sârbă Kosovo.

Preşedintele Comitetului Kosovo, Antoine Garapon, a spus că a reţinut voinţa preşedintelui Republicii Franceze de a se “servi de integrarea europeană ca o perspectivă pe termen lung care este argumentul cel mai puternic pentru a ajuta, nu numai provincia Kosovo, ci întreaga regiune”, amintind, în acest context, Muntenegru, România şi Bulgaria.

“Este o perspectivă pe care o sprijinim cu totul”, a spus dl. Garapon. El a menţionat, totodată, că “viitorul provinciei Kosovo, reconstrucţia materială, dar şi cea politică şi democratică’, a provinciei, rolul Armatei de Eliberare din Kosovo (UCK), responsabilităţile Serbiei şi “soarta preşedintelui iugoslav, Slobodan Milosevici” s-au aflat în centrul convorbirilor cu Jacques Chirac.

Creat în 1993, Comitetul Kosovo este format mai ales din magistraţi, avocaţi, intelectuali şi etnici albanezi din Kosovo, având ca obiectiv averitzarea opiniei publice cu privire la consecinţele politicii preşedintelui Miloşevici faţă de această regiune sârbă.

 10. Nou raport al institutului Internaţional de Economie Comparată din Viena

Situaţia economică în majoritatea ţărilor foste comuniste din Europa centrală şi de est s-a înrăutăţit în mod constant de la mijlocul anului 1998 şi este ameninţată de stagnare anul acesta, a avertizat joi 24 iunie a.c., Institutul Vienez Internaţional de Economie Comparată (WIIW) .

Creşterea de durată care se aştepta la început de la aceste economii nu s-a produs până acum, a crescut în schimb decalajul economic care separa Europa occidentală de Europa de răsărit, a subliniat Peter Havlik, directorul institutului.

Potrivit datelor pe primul trimestru al anului 1999 şi după primele manifestări ale consecinţelor negative pe care le-a avut criza din Kosovo, în regiune, WIIW şi-a corectat în jos previziunile economice pentru anul 1999 şi 2000 privind ţările din Europa centrală şi de est.

Pentru Ungaria, Polonia, Slovacia, Republica Cehă, Slovenia, Bulgaria şi România se prevede o stagnare economică în 1999, chiar dacă se admite că în anul 2000 se poate înregistra o creştere graţie exporturilor pe care o poate ocaziona restabilirea conjuncturii economice în Occident.

Deşi a recunoscut că crizele financiare din Asia şi Rusia au afectat economiile acestor ţări dl. Havlik subliniază totuşi că înrăutăţirea situaţiei lor economice se datorează în principal unor cauze interne: o insuficientă restructurare economică, o “stare de abandon” în reformele instituţionale, înaltele costuri ale creditelor şi o înglodare crescândă în datorii.

Cu excepţia Ungariei, situaţia generală a pieţei muncii s-a acutizat. WIIW pronostichează că rata şomajului din Republica Cehă de 7,5% în 1998, va ajunge la 10% la sfărşitul acestui an, în vreme ce în Slovacia cu 15,6% în 1998, se prevede o rată de 17%.

Potrivit acestor previziuni indicele de creştere va fi în Polonia de 3% în 1999, şi de 4% în 2000, procentaje care pentru Slovacia vor fi de 3,5 respectiv 4, pentru Slovenia de 2,5 respectiv 3, pentru Bulgaria, de –2 şi 2, pentru Romănia de –5 şi 0, pentru Croaţia de –1,5 şi 0, pentru Rusia de –2 şi 1, pentru Ucraina de –2 şi 0.

“La fel ca în Ucraina, Bulgaria, România şi restul Balcanilor, în Rusia va continua recesiunea. “Toate aceste ţări depind de ajutoare financiare din Occident”, a mai spus dl. Havlik.

11. Bodo Hombach – coordonator al Pactului de Stabilitate

Bodo Hombach, ministru de stat al Cancelariei germane, a fost numit coordonator al Pactului de Stabilitate pentru Balcani, de către şefii statelor şi guvernelor din ţările Uniunii Europene, reuniţi pe 28 iunie a.c., la Rio de Janeiro, a anunţat cancelarul german Gerhard Schroeder. În cursul unei reuniuni, pe marginea summit-ului de la Rio, între UE şi ţări din America latină şi din Caraibe, liderii europeni l-au numit, de asemenea, pe Wolfgang Petrisch, ambasadorul Austriei la Belgrad, înalt reprezentant civil al comunităţii internaţionale în Bosnia-Herţegovina, în locul spaniolului Carlos Westendorp.

Oficialii europeni au confirmat desemanrea celor trei candidaţi ai UE, prezentaţi secretarului general al ONU, Kofi Annan, care va trebui să îşi aleagă reprezentantul său special din Kosovo, cu rang de secretar adjunct. Este vorba de Emma Bonino (Italia), comisar european al Acţiunii Umanitare, Bernard Kouchner (Franţa), secretar de stat la Ministerul Francez al Sănătăţii şi Paddy Ashdown, lider liberal-democrat britanic. Ministrul olandez al mediului urmează să fie adăugat acestei liste de candidaţi europeni.

Liderii politici din UE au mai stabilit, pentru 30 iulie, un summit al ţărilor participante la Pactul de Stabilitate, care va avea loc la Belgrad. Pactul semnat la 10 mai, la Köln, de ţările regiunii balcanice, cele din G-8 şi de 20 de alte ţări şi organizaţii internaţionale, printre care UE şi Banca Mondială, vizează crearea condiţiilor unei păci durabile, prin democratizare şi cooperare economciă. Pentru a participa la reconstrucţia provinciei Kosovo, UE a decis să creeze o organizaţie europeană, al cărei sediu se preconizează a fi la Salonic, cu o filială la Priştina. capitala provinciei sârbe.

Comisarul european însărcinat cu afaceri legate de ţările din sud-estul Europei, Hans van der Broek, a anunţat, săptămâna trecută, că această organizaţie va fi dotată cu un buget anual cuprins între 300 şi 500 de milioane de euro, pe o perioada de trei ani.

  

Anexe

Acordul privind demilitarizarea UCK

Redăm integral textul acordului semnat la Priştina de Forţa de pace internaţională din Kosovo (KFOR) şi Armata de eliberare din Kosovo (UCK):

Acordul privind demilitarizarea şi transformarea UCK

1. Acest acord prevede o încetare a focului de către UCK, dezangajarea sa din zonele de conflict, ulterior demilitarizarea şi reintegrarea sa în societatea civilă, conform hotărârilor Consiliului de Securitate al ONU 1244 (UNSCR), şi potrivit obligaţiilor acceptate la Rambouillet şi angajamentelor asumate în mod public de către delegaţia etnicilor albanezi la Rambouillet.

2. UCK se angajează să renunţe la folosirea forţei, să accepte directivele comandantului Forţei internaţionale de pace în Kosovo (COMKFOR), şi unde este cazul, pe cele ale şefului administraţiei civile interimare din Kosovo, şi să rezolve în mod paşnic toate problemele legate de punerea în aplicare a acestui acord.

3. UCK acceptă ca Forţa Internaţională de pace (KFOR) şi prezenţa civilă internaţională să continue să se desfăşoare şi să funcţioneze fără obstacole în interiorul Kosovo, şi recunoaşte dreptul KFOR de a întreprinde orice acţiune necesară stabilirii şi menţinerii unor condiţii sigure pentru toţi cetăţenii din Kosovo şi, în general, de a-şi îndeplini misiunea.

4. UCK acceptă să respecte toate prevederile acestui acord şi să se asigure că toate forţele UCK din Kosovo şi din ţările vecine vor respecta, cu efect imediat, dispoziţiile acestui acord, că se abţin de la orice acţiuni ostile sau provocatoare, precum şi de la orice intenţii ostile, suspendă mişcările militare în toate direcţiile prin frontierele internaţionale sau de-a lungul graniţei dintre Kosovo şi alte zone ale RFI, sau orice alte acţiuni contrare spiritului UNSCR 1244. UCK în Kosovo acceptă să se angajeze în mod public în procesul de demilitarizare conform paragrafelor 22 şi 23, să se abţină de la activităţi dăunătoare securităţii personalului intenaţional guvernamental si neguvernamental, inclusiv KFOR, şi să faciliteze desfăşurarea şi operaţiunile KFOR.

5. În ce priveşte acest acord, se fac următoarele precizări:

a. UCK cuprinde tot personalul şi organizaţiile din interiorul Kosovo, actualmente sub controlul UCK, cu o capacitate militară sau paramilitară şi orice alt grup sau persoane astfel desemnate de către comandantul KFOR (COMKFOR).

b. “Forţele din RFI” cuprind tot personalul şi organizaţiile RFI şi din Republica Serbia cu o capacitate militară. Aceasta include forţele regulate terestre şi navale, grupurile civile armate, forţele aeriene gărzile naţionale, poliţia de frontieră, serviciile de informaţii, Ministerul de Interne, poliţiile locală, specială şi antiteroristă, şi orice alt grup sau persoană indicată astfel de către comandantul KFOR(COMKFOR).

c. Zona terestră de securitate (GSZ) este zona de 5 km care se întinde de la graniţa administrativă a provinciei Kosovo în restul teritoriului RFI. Ea cuprinde terenul în interiorul acestei zone de 5 km.

d. Armamentele interzise sunt toate armele de 12,7 mm sau peste, toate armele anti-tanc şi anti-aeriene, grenadele, minele sau explozibilii, armele automate sau de alte genuri.

1. Acest acord are următoarele obiective:

a. Să stabilească o încetare durabilă a ostilităţilor.

b. Să furnizeze sprijin şi să contribuie la o întărire a autorităţii KFOR, şi, în special, să autorizeze KFOR să întreprindă acţiunile cerute, inclusiv folosirea forţei necesare conform regulilor de angajare ale KFOR, pentru a se asigura de aplicarea acestui acord şi de protecţia KFOR, şi să contribuie la condiţii sigure pentru prezenţa civilă internaţională şi a altor organizaţii, agenţii şi organizaţii neguvernamentale internaţionale şi pentru populaţia civilă.

1. Acţiunile KFOR se vor efectua prin respectarea acestui acord; comandantul KFOR, care se consultă, când situaţia o cere, cu administratorul civil internaţional, va fi autoritatea căreia îi va reveni sarcina de a interpreta termenii acestui acord şi aspectele legate de securitatea acordului de pace pe care-l susţine; deciziile sale vor fi obligatorii pentru toate părţile şi persoanele. 

Încetarea ostilităţilor.

2. UCK acceptă să respecte, cu efect imediat de la semnare, acest acord şi directivele COMKFOR. Orice forţă care refuză să se conformeze acestui acord va fi pasibilă de o acţiune militară pe care o va considera oportună COMKFOR.

3. Toate acţiunile de ostilitate ale UCK vor înceta, cu efect imediat de la semnarea prezentului acord. Şeful statului major general al UCK se angajează să dea instrucţiuni clare şi precise tuturor unităţilor şi personalului aflat sub comanda sa, pentru a se asigura că, contactul cu forţele RFI este evitat şi că ele respectă întocmai şi în totalitate dispoziţiile care trebuie să permită punerea în aplicare a prevederilor acestui acord, acord care va fi difuzat cu regularitate de toate canalele corespunzătoare pentru a fi sigur că directivele sale interesează toate forţele aflate sub comanda sa şi că în general, sunt înţelese de către populaţie.

4. UCK se angajează în mod special:

a. Să înceteze folosirea tuturor armelor şi exploziilor.

b. Să nu plaseze mine, bariere sau puncte de control, nici să păstreze puncte de observaţie sau obstacole de protecţie.

c. Să nu distrugă construcţii, clădiri sau infrastructuri. Ea nu va întreprinde nici o activitate militară, de securitate, sau de antrenament, inclusiv operaţiuni de apărare la sol sau antiaeriene, în Kosovo, dincolo de Kosovo sau în GSZ, fără acceptul expres prealabil al COMKFOR.

d. Să nu atace, sau să supună unor acţiuni de intimidare, nici un civil din Kosovo, să nu atace, să nu confişte şi să nu încalce proprietăţile civililor din Kosovo.

1. UCK acceptă să nu se dedea la nici o acţiune de represalii, de contraatac şi la nici un fel de acţiune unilaterală în cazul unor încălcări ale UNSCR 1244 şi ale altor acorduri ulterioare referitoare la Kosovo. Aceasta nu interzice în nici un caz dreptul la autoapărare.

2. UCK acceptă să nu se opună personalului din RFI care revine în Kosovo pentru a întreprinde misiuni specifice autorizate şi ordonate de COMKFOR.

3. Cu excepţia cazurilor aprobate de COMKFOR, UCK acceptă ca personalul său din Kosovo să nu poarte nici o armă:

a. la mai puţin de 2 km de zonele de adunare ale Ministerului de Interne şi ale Ministerului Apărării;

b. la mai puţin de 2 km de şoselele principale şi de localităţile din zonă;

c. la mai puţin de 2 km de frontierele exterioare ale Kosovo;

d. în toate celelalte zone stabilite de COMKFOR.

1. În decurs de patru zile de la semanarea acordului:

a. UCK îşi va desfiinţa toate poziţiile de luptă, fortificaţiile şi punctele de control de pe şosele şi va identifica câmpurile de mine şi capcanele.

b. Şeful statului major general al UCK va prezenta un raport scris COMKFOR cu privire la aplicarea cerinţelor de mai sus şi va continua să prezinte săptămânal rapoarte scrise detaliate privind situaţia, până când demilitarizarea, aşa cum este descrisă în paragrafele urmatoare, va fi încheiată. 

Activităţi la graniţe

1. Cu efect imediat, UCK va înceta mişcările grupărilor sale armate în ţările vecine. Toate mişcările de grupuri armate spre Kosovo vor fi supuse în prealabil aprobării COMKFOR.

Supravegherea încetării ostilităţilor.

2. COMKFOR are dreptul de a soluţiona orice încălcare a acestui acord. El va supraveghea, va menţine, şi dacă va fi nevoie, va impune încetarea ostilităţilor.

3. UCK acceptă să coopereze pe deplin cu KFOR şi cu administraţia civilă interimară pentru Kosovo. Şeful statului major general al UCK se va asigura că se vor lua măsuri rapide şi corespunzătoare pentru contracararea oricărei încălcări de către forţele sale ale acestui acord, potrivit directivelor COMKFOR.

4. Elementele din cadrul KFOR vor fi însărcinate să păstreze legătura cu UCK şi vor fi desfăşurate în structurile de comandament şi în bazele acesteia.

5. KFOR va institui un control adecvat la punctele de trecere stabilite către Albania şi FYROM (fosta Rrepublica Iugoslavă a Macedoniei).

Comisie comună de aplicare a (JIC)

6. În decurs de patru zile de la semanrea acestui acord, la Priştina va fi alcătuită o Comisie Comună de Aplicare (JIC) JIC va fi prezidată de COMKFOR şi va cuprinde principalii comandanţi ai KFOR şi ai UCK, precum şi un reprezentant al administraţiei civile interimare pentru Kosovo.

7. JIC se va reuni ori de câte ori o va cere COMKFOR pe parcursul punerii în aplicare a acestui acord. Ea poate fi convocată fără preaviz, iar nivelul la care va fi reprezentat UCK trebuie să fie în raport cu nivelul preşedinţiei KFOR. Funcţiile sale vor fi următoarele:

a. Să se asigure că sunt respectate dispoziţiile acceptate pentru securitatea şi activităţile tuturor forţelor.

b. Să se facă cercetări cu privire la încălcări sau la ameninţări cu nerespectarea prevederilor acestui acord;

c. Toate celelalte sarcini care îi pot fi încredinţate de către COMKFOR în interesul menţinerii încetării ostilităţilor.

Demilitarizare şi transformare.

1. UCK va urma procedurile stabilite de către COMKFOR pentru demilitarizarea în etape, transformarea şi supravegherea forţelor UCK în Kosovo şi pentru controlul ulterior al activităţilor lor. Ele nu se vor antrena şi nu vor organiza defilări fără acordul COMKFOR.

2. UCK acceptă următorul calendar care va începe în momentul semnării acestui acord:

a. În interval de şapte zile, UCK va stabili puncte de stocare a armelor securizate, care vor fi declarate KFOR şi verificate de aceasta.

b. În interval de şapte zile UCK va curăţa terenurile de mine şi capcane, va părăsi poziţiile sale de luptă şi se va duce în zonele care vor fi stabilite împreună cu COMKFOR şi JIC.

c. După expirarea celor şapte zile armele automate individuale care nu vor fi stocate în punctele de stocare a armelor declarate nu vor putea fi duse decât în zonele de inventariere autorizate.

d. După 29 zile, deţinerea oricăror arme neautomate va trebui să fie autorizată de către COMKFOR.

e. În interval de 30 de zile, sub rezerva unei înţelegeri cu COMKFOR, dacă va fi nevoie, toate persoanele aparţinănd UCK care nu sunt băştinaşe, indiferent că se află legal sau ilegal în interiorul provinciei Kosovo, inclusiv consilierii individuali, combatanţii libertăţii, instructorii, voluntarii şi persoanele din state vecine sau altele, se vor retrage din Kosovo.

f. Dispoziţiile privind controlul armelor sunt următoarele:

I. În decurs de 30 de zile UCK va stoca în punctele de inventariere a armelor autorizate toate armele interzise, cu excepţia armelor automate individuale. 30% din arsenalul său total de arme automate individuale va fi stocat în aceste puncte în această fază. În acelaşi timp, muniţiile pentru celelalte arme vor fi retrase si stocate într-un punct acceptat, autorizat de COMKFOR, separat de zonele de inventariere.

II. După 30 de zile va fi ilegal pentru persoanele aparţinănd UCK să deţină arme interzise, cu excepţia armelor automate individuale.

III. În interval de 60 de zile un procent suplimentsr de 30% din armele automate individuale, ceea ce va însuma un total de 60% din arsenalul UCK va fi stocat în punctele de stocare a armelor decalrate.

IV. În decurs de 90 de zile toate armele automate individuale vor fi stocate în punctele de stocare a armelor decalrate. Ulterior, personalului UCK i se va interzice deţinerea unor astfel de arme care vor fi confiscate de KFOR.

a. În intervalul de 30 până la 90 de zile punctele de stocare a armelor se vor afla sub controlul comun al UCK şi al KFOR, conform procedurilor acceptate de COMKFOR şi Comisia comună de aplicare (JIC). După 90 de zile KFOR va asigura controlul total asupra acestor puncte.

b. În decurs de 90 de zile toate forţele UCK vor încheia procesul demilitarizării lor şi vor trebui să înceteze să mai poarte uniformele militare şi insignele UCK.

c. În decurs de 90 de zile şeful statului major general al UCK îi va confirma COMKFOR în scris respectarea restricţiilor de mai sus.

1. Prevederile acestui acord intră în vigoare cu efect imediat în momentul semnării sale de către reprezentantul (reprezentanţii) etnicilor albanezi din Kosovo.

2. UCK intenţionează să respecte prevederile rezoluţiei 1244 a Consiliului de Securitate al ONU şi în acest context comunitatea internaţională trebuie să ţină seama de contribuţia UCK în timpul crizei din Kosovo. În acest context, UCK doreşte să acorde atenţia cuvenită:

a. Recunoaşterii faptului că, în timp ce UCK şi structurile sale sunt în curs de transformare, ea intenţionează să propună membrilor săi actuali să li se alăture administraţiei şi forţelor de poliţie din Kosovo, cu o atenţie specială faţă de experienţa pe care ei au dobândit-o.

b. Formării unei armate a Kosovo după modelul Gărzii naţionale din SUA ca parte a procesului politic prevăzut pentru stabilirea viitorului statut al provinciei Kosovo, luând în considerare acordul de la Rambouillet.

1. Acest acord a fost redactat în limbile engleză şi albaneză, iar în caz de dubiu cu privire la semnificaţia textului versiunea engleză este cea de referinţă.

